Þrátt fyrir að frekar fáir bátar hafi róið til veiða á fyrsta degi strandveiðitímabilsins á mánudaginn eru tæplega fimm hundruð bátar búnir að tilkynna þátttöku í veiðum sumarsins. Framkvæmdastjóra Landssambands smábátaeigenda líst vel á komandi vertíð.
Hið árlega strandveiðitímabil hófst á mánudaginn en heimilt er að stunda veiðar í 12 daga í mánuði frá maí til ágúst. Á síðasta ári voru tæplega 400 bátar skráðir til veiða en í ár stefnir í að þeir verði nær 500. Þá hefur kvótinn sem heimilt er að veiða á tímabilinu verið aukinn úr 8500 tonnum af þorski í tíu þúsund tonn. Örn Pálsson, framkvæmdastjóri Landssambands smábátaeigenda segir að hugur sé í sjómönnum.
Það er nú lítil reynsla en það eru mun fleiri sem hafa sótt um leyfi. Það er að nálgast 500 aðilar sem eru komnir með leyfi. En síðan hafa nú þessir tveir, þrír dagar sem búnir eru, það hefur verið afskaplega erfið tíð og fáir komist á sjó. En svona í samtölum við sjómenn sem hafa komist á sjó að þá eru þeir bjartsýnir, eru að fiska bara ágætlega.
-Verðin, hvernig eru þau í ár?-
Þau lofa góðu, ef við skoðum markaðinn þá er þetta um 350-60 en var alveg hundrað krónum minna á sama tíma í fyrra.
Tæplega fimm hundruð bátar eru búnir að tilkynna þátttöku í strandveiðum sumarsins